## Pravilnik o uvjetima i načinu uporabe ovjesne jedrilice i parajedrilice

### NN 52/2001 (8.6.2001.), Pravilnik o uvjetima i načinu uporabe ovjesne jedrilice i parajedrilice

# MINISTARSTVO POMORSTVA, PROMETA I VEZA

839

Na temelju članka 157. točke 3. i članka 167. Zakona o zračnom prometu
(»Narodne novine«, broj 132/98), ministar pomorstva, prometa i veza donosi

## PRAVILNIK

### O UVJETIMA I NAČINU UPORABE OVJESNE JEDRILICE I PARAJEDRILICE

I. OPĆE ODREDBE

Područje primjene

Članak 1.

Ovim Pravilnikom se propisuju:

1. uvjeti za izradu, uporabu i održavanje ovjesnih jedrilica i
parajedrilica;

2. uvjeti u svezi s točkama polijetanja i mjestima za slijetanje;

3. pravila letenja i ograničenja;

4. uvjeti u svezi osposobljivanja, ispita, dozvola i ovlaštenja pilota
ovjesne jedrilice i parajedrilice;

5. istraživanje nesreća, nezgoda i izvješćivanje;

6. kaznene odredbe.

Pojmovi

Članak 2.

Pojmovi koji se upotrebljavaju u ovom Pravilniku imaju sljedeće značenje:

1. *AIP (Aeronautical Information Publication)*: zbornik zra­ko­plovnih
informacija;

2. *FAI (Federation Aeronautique Internationale)*: Među­na­rodni
aeronautički savez;

3. *FAI sporting licence*: sportska dozvola Međunarodnog aeronautičkog
saveza;

4*. HZS (Hrvatski zrakoplovni savez)*: nacionalna udruga
aeroklubova i krovna organizacija za zrakoplovne sportove u Republici
Hrvatskoj;

5. *IPPI (International Pilot Proficiency Identification)*: dokaz o
međunarodnoj osposobljenosti za pilota zrakoplovno-sport­ske letjelice;

6. *NOTAM (Notice to Airman)*: obavijest pilotima, koja se
objavljuje u AIP-u;

7. *VFR (Visual Flight Rules)*: pravila vizualnoga letenja;

8. *dozvola pilota zrakoplovno-sportske letjelice*: isprava kojom
se potvrđuje da je imatelj dozvole osposobljen za letenje zrakoplovno-sportskom
letjelicom;

9. *izjava o prilagođenosti
(Statement of Conformity)*: atest, svjedodžba ili potvrda da proizvod
udovoljava propisanim tehničkim zahtjevima utvrđenim u projektnoj ili
konstrukcijskoj dokumentaciji tog proizvoda.

10. *izvanredni događaj
(incident)*: svaki događaj zbog kojeg je moglo doći do ugrožavanja sigurnosti
zračnog prometa, a posljedica nije bilo;

11. *letjelište*: određena
kopnena ili vodena površina (uklju­čivo s objektima, napravama i opremom), koja
je u cjelini ili djelomično namijenjena za slijetanje, polijetanje i kretanje
zrakoplova;

12. *popis ovlaštenih stručnjaka*:
popis stručnih osoba iz užeg područja zrakoplovne djelatnosti, koji na
prijedlog Hrvatskog zrakoplovnog saveza donosi Uprava zračnog prometa
Ministarstva pomorstva, prometa i veza (u daljnjem tekstu: Uprava);

13. *nesreća zrakoplovno-sportske
letjelice*: događaj povezan s letenjem zrakoplovno-sportske letjelice, koji
nastane od trenutka kada se pilot (u tandemu, pilot sa suputnikom) ukrca u
zrakoplovno-sportsku letjelicu, kojom namjerava obaviti let, do trenutka kada
se obavi iskrcavanje, a posljedice su:

a) smrt ili teška tjelesna
ozljeda jedne ili više osoba;

b) uništenje, nestanak ili
nedostupnost zrakoplovno-sportske letjelice;

c) oštećenje osnovne
strukture zrakoplovno-sportske letjelice ili veće oštećenje imovine treće
osobe.

14. *nezgoda (serious
incident)*: događaj povezan s letenjem zrakoplovno-sportske letjelice, koji
za posljedicu ima oštećenje letjelice ili njenog pojedinog dijela, tjelesnu
ozljedu pilota zrakoplovno-sportske letjelice ili druge osobe, te manje oštećenje
imovine treće osobe;

15. *organizirano letenje
sa zrakoplovno-sportskom letjelicom* je:

a) sportsko natjecanje ili
priredba,

b) sportsko letenje na kojem
sudjeluje pet ili više pilota zrakoplovno-sportskih letjelica,

c) osposobljavanje u skladu s
programom osposobljavanja;

16. *ovlaštenje*: navod,
upisan ili pridružen dozvoli, koji čini njezin sastavni dio, i kojim se određuju
uvjeti, prava ili ograničenja, koja se odnose na dozvolu;

17. *pilot
zrakoplovno-sportske letjelice*: osoba koja je ovlaš­tena za upravljanje
zrakoplovno-sportskom letjelicom i odgovorna za sigurnost letenja;

18. *poletište*: određena
površina na kopnu, koja se upotrebljava za polijetanje zrakoplovno-sportskih
letjelica;

19. *posebno* *ovlaštenje*:
navod, upisan ili pridružen dozvoli, koji čini njezin sastavni dio, i kojim se
određuju posebne uvjeti, prava ili ograničenja, koja se odnose na dozvolu;

20. *rukovoditelj letenja*:
osoba odgovorna za sigurnu pripremu, organizaciju, izvođenje i rukovođenje
letenjem zrakoplovno-
-sportskih letjelica;

21. *sletište*: određena
površina na kopnu, koja se upotrebljava za slijetanje zrakoplovno-sportskih
letjelica;

22. *specijalizirana organizacija*: organizacija u kojoj su
zaposleni (ili udruga koja u svojem članstvu ima) stručnjake čije je područje
djelovanja usko povezano sa zrakoplovno-sportskim let­je­li­cama;

23. *tandem zrakoplovno-sportska letjelica*: ovjesna jedrilica ili
parajedrilica namijenjena za istodobno letenje dviju osoba;

24. *učenik*: osoba koja se osposobljiva za stjecanje dozvole
pilota zrakoplovno-sportske letjelice;

25. *uvjetno zabranjeno područje (restricted area)*: dio zrač­nog
prostora Republike Hrvatske, utvrđenih dimenzija, iznad određenog područja u
kojemu se ne smije obavljati zračni promet, u određeno vrijeme i uz određene
uvjete;

26. *veliki popravci zrakoplovno-sportske letjelice*: svi pop­rav­ci,
osim popravaka koje proizvođač dopusti da ih obavlja sam korisnik
zrakoplovno-sportske letjelice prema uputama za letenje i održavanje
zrakoplovno-sportske letjelice;

27. *vrijeme leta zrakoplovno-sportske letjelice*: vrijeme od
trenutka kada se zrakoplovno-sportska letjelica pokrene radi polijetanja do
trenutka kada se zaustavi po slijetanju;

28. *zabranjeno područje (prohibited area)*: dio zračnoga prostora
Republike Hrvatske utvrđenih dimenzija u kojemu je zabranjeno obavljanje zračnoga
prometa;

29. *zaštićeno područje*: područje koje prema posebnim propisima
ima poseban status glede zaštite prirodnih ili drugih vrijednosti;

30. *zona aerodroma (letjelišta)*: određeni dio zračnoga prostora
iznad aerodroma (letjelišta) i oko njega;

31. *zrakoplov*: svaka naprava koja se održava u atmosferi
reakcijom zraka, osim reakcije zraka u odnosu na zemljinu površi­nu;

Definicija ovjesne jedrilice i parajedrilice

Članak 3.

(1) *ovjesna jedrilica (hang glider)*: zrakoplov jednosjed ili
dvosjed, bez motora:

1. polukrute osnovne konstrukcije, kojim se u pravilu uprav­lja premještanjem
težine pilota i koji može pokazati stalnu sposobnost sigurnog polijetanja ili
slijetanja u uvjetima bez vjetra, koji se može nositi te kojim se može
poletjeti i sletjeti samo snagom i uporabom nogu pilota; ili

2. krute osnovne konstrukcije, kojim se u pravilu upravlja pomoću
pokretnih aerodinamičkih površina u najmanje dvije osi, kojim se može poletjeti
i sletjeti samo snagom i uporabom nogu pilota:

a) koji može pokazati stalnu sposobnost sigurnog polijetanja i
slijetanja u uvjetima bez vjetra; ili

b) koji ne može pokazati stalnu sposobnost sigurnog polijetanja i
slijetanja u uvjetima bez vjetra.

(2) *parajedrilica (paraglider)*: zrakoplov jednosjed ili dvosjed,
bez motora, koji nema krutu osnovnu konstrukciju i koji može pokazati stalnu
sposobnost sigurnog polijetanja i slijetanja u uvjetima bez vjetra, a kojim se
aerodinamički upravlja oko sve tri osi pomoću lijeve i desne komande povezane
za izlazne krajeve krila, koji se može nositi te kojom se može poletjeti i
sletjeti samo snagom i uporabom nogu.

(3) ovjesne jedrilice i parajedrilice (u daljnjem tekstu:
zrakoplovno-sportske letjelice), kojima se može poletjeti i sletjeti samo
snagom i uporabom nogu pilota, mogu također polijetati i pomo­ću:

1. motornog vozila;

2. čamca;

3. vitla;

4. aerozaprege i dr.

(4) Ako su zrakoplovno-sportska letjelica ili pilot zrakoplovno-sportske
letjelice opremljeni motorom na njih će se primjenjivati posebni propisi kojima
se uređuju letenje zrakoplovno-sport­skih letjelica s motorom.

II. IZRADA ZRAKOPLOVNO-SPORTSKE LETJELICE

Proizvodnja

Članak 4.

(1) Proizvodnja zrakoplovno-sportske jedrilice je izrada zrakoplovno-sportske
letjelice koju obavlja ovlašteni proizvođač.

(2) Zrakoplovno-sportske letjelice smije proizvoditi osoba koja
posjeduje važeću potvrdu o udovoljavanju uvjetima izdanu u skladu s Pravilnikom
o uvjetima kojima mora udovoljavati pravna osoba koja obavlja gradnju i
preinaku zrakoplova i zrakoplovnog uređaja.

Amaterska gradnja

Članak 5.

(1) Amaterska gradnja zrakoplovno-sportske jedrilice je izrada
zrakoplovno-sportske jedrilice koju obavlja fizička osoba.

(2) Zrakoplovno-sportsku letjelicu smije amaterski graditi fi­zič­ka
osoba koja posjeduje važeću potvrdu o udovoljavanju uvjetima izdanu u skladu s
Pravilnikom o amaterskoj gradnji zrakoplova.

(3) Amaterski građenu zrakoplovno-sportsku letjelicu isklju­čivo smije
upotrebljavati sam graditelj ili pokusni pilot zrakoplov­no-sportske letjelice,
u fazi isprobavanja te letjelice, koji pos­jeduje odgovarajuće ovlaštenje.

Ispitivanje

Članak 6.

(1) Ispitivanje je postupak kojim se utvrđuje da li čvrstoća zrakoplovno-sportske
letjelice i njene sposobnosti za letenje udovoljavaju propisanim tehničkim
zahtjevima iz projektne ili konstrukcijske dokumentacije.

(2) Ispitivanje zrakoplovno-sportske letjelice obavlja proiz­vo­­đač u
skladu s propisom iz članka 4. stavak (2) ili ovlaštena osoba koja ispunjava
uvjete glede prostora, opremljenosti tehnič­kim sredstvima, stručnog osoblja i
operativno tehničkih postupaka i koju je za to ovlastila Uprava.

Izjava o prilagođenosti

Članak 7.

(1) Proizvođač zrakoplovno-sportske letjelice po uspješno obav­ljenom
ispitivanju zrakoplovno-sportske letjelice za svaku zra­ko­plovno-sportsku
letjelicu izdaje izjavu o prilagođenosti ko­jom potvrđuje da
zrakoplovno-sportska letjelica udovoljava propisanim tehničkim zahtjevima te da
je sposobna za sigurno letenje.

(2) Izjava o prilagođenosti iz stavka (1) ovoga članka izdaje se na
obrascu IOP-OJ-01, za ovjesnu jedrilicu, odnosno obrascu IOP-PJ-01 za
parajedrilicu. Obrasci za izjavu o prilagođenosti tiskani su uz ovaj Pravilnik
i čine njegov sastavni dio ( prilog br. 1 i prilog br. 2)

III. SPOSOBNOST ZA LETENJE

Tehnički pregled

Članak 8.

(1) Tehnički pregled zrakoplovno-sportske letjelice obavlja se radi utvrđavanja
sposobnosti za sigurno letenje zrakoplovno-
-sportske letjelice.

(2) Tehnički pregled zrakoplovno-sportske letjelice obavlja proizvođač
ili osoba koju za to ovlasti Uprava.

(3) Tehnički pregled zrakoplovno-sportske letjelice obavlja se po
naputku za tehničke preglede zrakoplovno-sportskih jedrilica koji donosi
Uprava.

(4) Tehnički pregled za utvrđivanje letnih sposobnosti ovjesne jedrilice
mora se obaviti najmanje svake pete godine.

(5) Tehnički pregled za utvrđivanje letnih sposobnosti parajedrilice
mora se obaviti najmanje svake druge godine.

(6) Izuzetno od rokova propisanih u stavcima (4) i (5) ovoga članka
tehnički pregled mora se obaviti i nakon svakog većeg popravka ili preinake
zrakoplovno-sportske letjelice.

(7) Zrakoplovno-sportska letjelica smije se koristiti samo ako ima
valjanu izjavu proizvođača o prilagođenosti i ako je tehničkim pregledom utvrđena
njena sposobnost za sigurno letenje.

Potvrda o ispravnosti

Članak 9.

(1) Ovlaštena osoba ili proizvođač nakon obavljenog teh­nič­kog pregleda
izdaje potvrdu o ispravnosti zrakoplovno-sportske letjelice.

(2) Potvrda se ispunjava u tri primjerka. Po jedan primjerak potvrde
proizvođač, ili ovlaštena osoba, obvezno dostavlja Upravi i Hrvatskom
zrakoplovnom savezu, radi evidencije zrakoplovno-sportskih letjelica, a treći
primjerak potvrde pohranjuju u svojoj pismohrani.

(3) Potvrda mora sadržavati najmanje sljedeće podatke:

1. naziv proizvođača zrakoplovno-sportske letjelice, tip i model;

2. serijski broj;

3. godinu proizvodnje;

4. državu izdavanja izjave o prilagođenosti (atesta) i broj;

5. datum tehničkog pregleda;

6. broj ovlaštenja.

(4) Ovlaštena osoba ili proizvođač, po obavljenom tehničkom pregledu,
ispisuje podatke sadržane u potvrdi o ispravnosti na posebnom obrascu POI-01
(naljepnici), koja se lijepi na uzdužnu cijev ovjesne jedrilice, odnosno
stabilizator parajedrilice. Obrazac POI-01 tiskan je uz ovaj Pravilnik i čini
njegov sastavni dio (prilog br. 3). Identifikacija zrakoplovno-sportske
letjelice obavlja se na osnovu naljepnice POI-01.

Priznavanje
inozemnog atesta

Članak 10.

Atest tipa zrakoplovno-sportske letjelice koji je izdao proiz­vo­đač,
odnosno nadležno tijelo iz druge države priznat će se ukoliko je
zrakoplovno-sportska letjelica izrađena prema tehničkim normama koje nisu manje
zahtjevne od domaćih normi.

Naputak za letenje i održavanje

Članak 11.

(1) Proizvođač zrakoplovno-sportske letjelice mora uz svaku
zrakoplovno-sportsku letjelicu dati naputak za letenje i odr­ža­vanje.

(2) Naputak za letenje i održavanje zrakoplovo-sportske letje­lice mora
sadržavati najmanje sljedeće podatke o:

1. namjeni;

2. dozvoljenoj težini pilota (za tandem letjelicu ukupno dozvoljenoj težini
pilota i suputnika);

3. području dopuštenog pomicanja središta mase (samo za ovjesnu
jedrilicu);

4. letnim sposobnostima;

5. stabilnosti i upravljivosti;

6. ograničenjima uporabe;

7. održavanju i popravcima koje smije obavljati korisnik zra­ko­­plovno-sportske
letjelice;

8. obavljanju pretpoletnog pregleda, sastavljanju, rastavljanju i
pohrani zrakoplovno-sportske letjelice.

Namjena zrakoplovno-sportske letjelice

Članak 12.

(1) Zrakoplovno-sportska letjelica smije se upotrebljavati isključivo u
skladu s namjenom za koju je obavljeno ispitivanje u skladu s člankom 6. ovoga
Pravilnika i koja je opisana u naputku za letenje i održavanje
zrakoplovno-sportske letjelice.

(2) Zrakoplovno sportska letjelica može biti namijenjena za:

1. sportsko (rekreativno) letenje;

2. natjecanje;

3. osposobljivanje.

Održavanje

Članak 13.

(1) Zrakoplovno-sportsku letjelicu vlasnik odnosno korisnik
zrakoplovno-sportske letjelice mora održavati u skladu s naput­kom za letenje i
održavanje zrakoplovno-sportske letjelice.

(2) Veće popravke ili preinake na zrakoplovno-sportskoj letjelici smije
obavljati samo proizvođač ili ovlaštena osoba.

Osiguranje

Članak 14.

Vlasnik odnosno korisnik zrakoplovno-sportske letjelice du­žan je
osigurati se od odgovornosti za štete koje zrakoplovno-
-sportska letjelica može nanijeti trećim osobama.

IV. POLETIŠTA I SLETIŠTA

Evidencija i upis

Članak 15.

(1) Polijetati i slijetati sa zrakoplovno-sportskim letjelicama smije se
isključivo s površina koje omogućavaju sigurno polijetanje (poletišta), odnosno
slijetanje (sletišta).

(2) Poletišta i sletišta smiju se koristiti za polijetanje i slijeta­nje
zrakoplovno-sportskih letjelica nakon što Uprava izda odobrenje za uporabu
poletišta odnosno sletišta.

(3) Uz zahtjev za izdavanje odobrenje operator poletišta i sletišta mora
priložiti:

1. mišljenje Hrvatskog zrakoplovnog saveza (HZS) o podobnosti izabrane
lokacije za traženu namjenu;

2. suglasnost vlasnika ili korisnika zemljišta na kojem se nalazi poletište,
odnosno sletište;

3. suglasnost nadležnog tijela lokalne uprave i samouprave, a ako se
poletište odnosno sletište nalazi u zaštićenom dijelu prirode od državnog i međunarodnog
značenja mišljenje Ministarstva zaštite okoliša i prostornog uređenja u svezi
utjecaja koje mogu imati poletište odnosno sletište sa stanovišta zaštite okoliša;

4. uporabnu dozvolu prema Zakonu o gradnji ako je za uređenje poletišta
odnosno sletišta potrebna gradnja objekta;

5. suglasnost operatora aerodroma ako se poletište ili sletište nalazi u
zoni postojećeg nekontroliranog aerodroma. Uporaba terena za poletišta i sletišta
u zoni kontroliranog aerodroma nije dopuštena.

6. naputak za uporabu poletišta, odnosno sletišta, koji mora sadržavati:

1. opći podaci

1.1 namjena poletišta i sletišta

1.2 položaj poletišta i sletišta

1.3 oblik i veličina poletišta i sletišta, koordinate

1.4 naziv i adresa operatora poletišta i sletišta

2. obilježavanje poletišta i sletišta

2.1 mjesto polijetanja

2.2 mjesto slijetanja

3. meteorološke karakteristike

4. zona poletišta i sletišta

5. organizacija letenja

5.1 letenje u zoni poletišta i sletišta

5.2 alternativna sletišta

6. osiguranje letenja

6.1 pružanje hitne medicinske pomoći

6.2 meteo oprema

6.3 postupak za
slučaj opasnosti

7. karte

7.1 topografska karta u
mjerilu 1 : 50 000 s ucrtanom lokacijom poletišta i sletišta i zonom pripadajućeg
područja uporabe zračnog prostora

7.2 skica poletišta i sletišta
u mjerilu 1 : 100.

(4) U postupku prije
izdavanja odobrenja za uporabu poletišta i sletišta Uprava treba zatražiti
suglasnost na Naputak o uporabi poletišta i sletišta od Hrvatske kontrole zračne
plovidbe

(5) Podnositelju zahtjeva
koji udovolji uvjetima propisanim ovim Pravilnikom izdat će se odobrenje za
uporabu poletišta odnosno sletišta. Jedan primjerak odobrenja dostavlja se
HZS-u.

(6) HZS vodi evidenciju odobrenih poletišta i sletišta o kojima na
primjeren način obavještava svoje članove i druge zainteresirane osobe.

(7) Polijetanje izvan odobrenih poletišta dopušteno je samo u posebnim
slučajevima za što je potrebno ishoditi posebno odobrenje Uprave.

V. LETENJE ZRAKOPLOVNO SPORTSKOM LETJELICOM I OGRANIČENJA

Letenje zrakoplovno-sportskom letjelicom

Članak 16.

(1) Zrakoplovno-sportskom letjelicom u zračnom
prostoru Republike Hrvatske mora se letjeti u skladu s Pravilnikom o letenju
zrakoplova i odredbama ovoga Pravilnika.

(2)
Zrakoplovno-sportskom jedrilicom dopušteno je letjeti:

1. prema pravilima
vizualnoga letenja (VFR), tijekom dana, u vremenu od pola sata prije izlaska
sunca do pola sata nakon zalaska sunca.

2. u
nekontroliranom zračnom prostoru klase G, objavljenog u Zborniku zrakoplovnih
informacija (AIP) Republike Hrvatske;

3. u zoni
aerodroma koji se nalaze u nekontroliranom zrač­nom prostoru klase G, uz
prethodno pribavljenu suglasnost operatora aerodroma;

4. u kontroliranom zračnom
prostoru klase E, samo uz posebno odobrenje i pod posebnim uvjetima za izvođenje
letenja. Odobrenje izdaje Hrvatska kontrola zračne plovidbe.

Visine letenja

Članak 17.

(1) Zrakoplovno-sportska letjelica mora
letjeti na visinama iznad minimalno sigurne visine. Minimalna sigurna visina je
visina koja osigurava da u slučaju slijetanja u nuždi neće doći do nepotrebnog
ugrožavanja osoba i stvari na tlu ili vodi.

(2) Zrakoplovno-sportska
letjelica smije letjeti ispod visine od 150 m (500 stopa) iznad zemlje ili
vode, ako je to potrebno zbog vrste letenja koje se obavlja i ako se
pretpostavlja da ne postoji opasnost za osobe i stvari na tlu ili vodi.

(3)
Zrakoplovno-sportska letjelica smije letjeti na visinama većim od 150 m (500
stopa) iznad zemlje ili vode, ako je letjelica odnosno osoba koja koristi
letjelicu opremljena padobranom za spašavanje.

(4) Zrakoplovno-sportska letjelica mora letjeti na visini od najmanje 50
m (150 stopa) iznad mostova, cesta, željezničkih pruga, dalekovoda, žičara,
antena i sličnih objekata te skupina ljudi.

Ograničenja

Članak 18.

(1) Zrakoplovno-sportskim letjelicama zabranjeno je letjeti:

1. iznad određenih područja u nekontroliranom
zračnom prostoru klase G, koja su u skladu sa zakonom proglašena zabra­njenom
zonom;

2. u nepovoljnim meteorološkim uvjetima;

3. u oblacima;

4. na vertikalnoj udaljenosti manjoj od 150 m
(500 stopa) ispod podnice oblaka;

5. ispod mostova i sličnih objekata,
dalekovoda i antena.

(2) Privremeno, u određenom vremenu, pod određenim
uvjetima može se zabraniti letenje u uvjetno zabranjenim zonama o čemu se
piloti obavještavaju na način uobičajen u zračnom prometu.

(3) Tijekom osposobljivanja, sportskog natjecanja ili javnih priredbi
rukovoditelj letenja može pojedinim osobama zabraniti letenje za koje procijeni
da bi mogle ugroziti sigurnost letenja.

(4) Zabranjeno je letenje tandem zrakoplovno-sportskom letjelicom ako na
vidljivom mjestu nema istaknutu obavijest napisanu na hrvatskom i engleskom
jeziku, koja glasi:

OBAVIJEST: LETITE NA VLASTITU ODGOVORNOST!

NOTICE:  YOU FLY ON YOUR OWN
RESPONSIBILITY!

Učitelj letenja
mora učenika upozoriti na činjenicu da leti na vlastitu odgovornost.

Pravila letenja

Članak 19.

(1) Polijetanje:

1. Kod polijetanja na poletištu zračni prostor
oko startnog mjesta mora biti slobodan.

2. Razmak između dvije zrakoplovno-sportske
letjelice i vremenski razmak između dva polijetanja na istom poletištu mora
biti takav da jamči sigurno polijetanje.

(2) Mimoilaženje:

1. Kada dvije zrakoplovno-sportske letjelice
lete na istoj visini jedna prema drugoj, obje letjelice moraju skrenuti u
desno, tako da rastojanje između njih mora biti najmanje 50 metara.

2. Kada dvije zrakoplovno-sportske letjelice
lete na istoj visini jedna prema drugoj a s bočne strane im se nalazi padina,
prednost ima zrakoplovno-sportska letjelica kojoj se padina nalazi s desne
strane. Zrakoplovno-sportska letjelica kojoj se padina nalazi s lijeve strane
mora skrenuti u desno od padine tako da osigura potrebno rastojanje između njih
od najmanje 50 metara.

(3) Pretjecanje:

1. Kod pretjecanja prednost ima sporija
zrakoplovno-sportska letjelica.

2. Kada zrakoplovno-sportska letjelica koja
leti većom brzinom naiđe, na približno jednakoj visini, na zrakoplovno-sportsku
letjelicu koja leti u istom smjeru manjom brzinom smije je pretjecati s tim da
mora osigurati rastojanje među njima od najmanje 50 metara.

3. Zrakoplovno-sportska letjelica ne smije
pretjecati drugu zrakoplovno-sportsku letjelicu u blizini padine ako im se
padina nalazi s desne strane u odnosu na smjer letenja.

4. Ako se padina nalazi s lijeve strane u
odnosu na smjer letenja dopušteno je preticati tako da zrakoplovno-sportska
letjelica koja leti većom brzinom, pretječe po desnoj strani zrakoplovno-
-sportsku letjelicu koja leti manjom brzinom.

(4) Križanje smjerova letenja
zrakoplovno-sportskih letjelica:

1. Pod križanjem smjerova letenja
zrakoplovno-sportskih letjelica razumijeva se da jedna zrakoplovno-sportska
letjelica presijeca putanju druge zrakoplovno-sportske letjelice pod kutom od
70 do 160 stupnjeva.

2. Kod križanja
smjerova letenja zrakoplovno-sportskih letjelica koje lete na približno
jednakoj visini prednost ima zrakoplovno-sportska letjelica koja dolazi s desna
u odnosu na drugu zrakoplovno-sportsku letjelicu.

3. Zrakoplovno-sportska letjelica, koja nema prednost mora skrenuti u
svoju desnu stranu tako da propusti zrakoplovno-sport­sku letjelicu koja ima
prednost na udaljenosti od najmanje 50 metara

(5) Letenje u istom termičkom stupu:

1. Kada više zrakoplovno-sportskih letjelica leti u istom termičkom
stupu prednost ima zrakoplovno-sportska letjelica koja je prva počela kružiti.

2. Zrakoplovno-sportske letjelice kruže u istom smjeru (lijevo ili
desno) u onom smjeru kojim je započela kružiti prva zrako­plov­no-sportska
letjelica.

(6) Slijetanje:

1. Kod slijetanja više zrakoplovno-sportskih letjelica, u kra­ćem
vremenskom intervalu, na isto sletište, prednost ima zrakoplovno sportska
letjelica koja se nalazi na manjoj visini, osim kada se neka druga
zrakoplovno-sportska letjelica već nalazi:

- u fazi završnog slijetanja, ili

- u opasnosti.

Obvezna oprema

Članak 20.

(1) Zaštitna kaciga

Tijekom letenja, osoba koja leti na zrakoplovno-sportskoj let­je­lici
mora nositi odgovarajuću zaštitnu kacigu.

(2) Padobran za spašavanje

Zrakoplovno-sportskom
letjelicom ne smije se letjeti na visinama većim od 150 metara iznad tla ako
zrakoplovno-sportska letjelica, odnosno pilot zrakoplovno-sportske letjelice,
nema odgovarajući padobran za spašavanje.

(3) Radioveza

1.Tijekom praktičnog
osposobljivanja učenik mora imati radiokomunikaciju s ovlaštenim učiteljem, u
skladu s programom osposobljavanja, na frekvenciji propisanoj za ovjesne
jedrilice i parajedrilice.

2. Radio vezu trebaju imati piloti zrakoplovno-sportske letje­lice
tijekom preleta.

(4) Visinomjer

Visinomjer je obvezna oprema za izvođenje preleta.

Polijetanje pomoću uređaja i sredstava za vuču

Članak 21.

(1) Ako se polijetanje zrakoplovno-sportske letjelice obavlja pomoću uređaja
i sredstava za vuču (motorno vozilo, čamac, vitlo, aerozaprega i dr.) osobe
koje obavljaju takvu vuču moraju imati odgovarajuće dozvole i posebno ovlaštenje
za vuču. Ovlaštenje za vuču zrakoplovno-sportske letjelice izdaje Uprava.

(2) Piloti
zrakoplovno-sportskih letjelica za polijetanje vitlom, čamcem, motornim vozilom
i aerozapregom moraju imati važeću dozvolu pilota zrakoplovno-sportske
letjelice i u dozvoli pilota zrakoplovno-sportske letjelice na trećoj stranici
dozvole u rubrici »primjedbe« upisano ovlaštenje za vuču.

(3)
Ovlaštenje za polijetanje pomoću uređaja i sredstava za vuču može steći pilot
zrakoplovno-sportske letjelice koji je uspješno položio ispit po odobrenom
programu za polijetanje pomoću uređaja i sredstava za vuču. Ovlaštenje za
polijetanje pomoću uređaja i sredstava za vuču upisuje se u dozvolu pilota
zrakoplovno-sportske letjelice na trećoj stranici u rubriku »primjedbe«.

Natjecanje

Članak 22.

Natjecanja u letenju zrakoplovno-sportskim letjelicama moraju se
odvijati prema odredbama pravilnika kojeg donosi Hrvat­ski zrakoplovni savez
(HZS) u skladu s propisima Međunarodnog aeronautičkog saveza (FAI).

Rukovoditelj letenja

Članak 23.

(1) Letenje zrakoplovno-sportskom letjelicom radi osposob­ljivaljanja,
sportskog natjecanja ili javnih priredbi mora nadzirati rukovoditelj letenja.
Rukovoditelj letenja mora imati važeću dozvolu pilota zrakoplovno-sportske
letjelice, a rukovoditelj letenja kod praktičnog osposobljivanja i ovlaštenje učitelja
letenja.

(2) Dužnosti rukovoditelja
letenja zrakoplovno-sportskom letjelicom tijekom praktičnog osposobljivanja su
sljedeće:

1. prije početka letenja
provjeriti meteorološku situaciju i situaciju na poletištu;

2. odlučiti o početku,
prekidu i završetku letenja;

3. provjeriti da li su učenici
za pilote zrakoplovno-sportske letjelice upisani u evidenciju učenika i da li
su opremljeni propisanom opremom;

4. dati zadatke učenicima za
pilote zrakoplovno-sportske letjelice u okviru odobrenog programa
osposobljivanja i nadzirati letenje zrakoplovno sportskih letjelica;

5. skrbiti za red i
disciplinu na poletištu i sletištu;

6. prije početka letenja,
vizualnim pregledom, provjeriti is­prav­nost zrakoplovno-sportske letjelice i
identifikacijsku naljepnicu;

7. zabraniti uporabu
zrakoplovno-sportske letjelice ili opreme koja nije ispravna.

8. zabraniti letenje
zrakoplovno-sportskom letjelicom osobi za koju ocjeni da:

a) nije duševno i tjelesno
sposobna letjeti;

b) je pod utjecajem alkohola,
droga ili drugih psihoaktivnih sredstava;

c) krši pravila letenja ili
na drugi način ugrožava sigurnost letenja.

(3) Dužnosti rukovoditelja
letenja zrakoplovno-sportskom letjelicom tijekom sportskog natjecanja ili održavanja
javne pri­red­be su iste kao i one rukovoditelja letenja iz stavka (2) ovoga članka
izuzev dužnosti navedenih pod točkama 3. i 4.

Akrobatsko letenje

Članak 24.

(1) Akrobatsko letenje zrakoplovno-sportskom letjelicom dozvoljava se
samo ako:

1. je zrakoplovno-sportska letjelica namijenjena i ispitana za
akrobatsko letenje;

2. ima odgovarajuću izjavu o prilagođenosti;

3. su u naputku za letenje i održavanje, koji je izradio proizvođač,
opisani postupci izvođenja akrobatskih letova.

(2) Pilot
zrakoplovno-sportske letjelice smije izvoditi akro­bat­ske letove ako:

1. najmanje dvije godine posjeduje
dozvolu pilota zrakoplovno-sportske letjelice;

2. ima ovlaštenje za
akrobatsko letenje.

(3) Ovlaštenje za akrobatsko letenje može steći pilot
zrakoplovno-sportske letjelice koji ima najmanje 100 sati letenja i koji je
uspješno položio ispit po odobrenom programu za akrobatsko letenje. Ovlaštenje
za akrobatsko letenje pilotu zrakoplovno-sport­ske letjelice upisuje se u
dozvolu pilota zrakoplovno-sportske letjelice na trećoj stranici u rubriku
»primjedbe«.

(4) Zabranjeno je akrobatsko letenje iznad naselja, cesta, željez­nica, žičara,
dalekovoda, drugih objekata te skupina ljudi.

(5) Akrobatski letovi se moraju izvoditi iznad minimalno sigurne visine.

VI. STRUČNO OSPOSOBLJIVANJE I STJECANJE DOZVOLA I OVLAŠTENJA PILOTA
ZRAKOPLOVNO-SPORTSKIH LETJELICA

Pilot zrakoplovno-sportske letjelice

Članak 25.

(1) Zrakoplovno-sportskom letjelicom smije upravljati osoba koje ima
valjanu dozvolu pilota zrakoplovno-sportske letjelice i koja ispunjava
propisane zdravstvene uvjete.

(2) Pod nadzorom ovlaštenog učitelja letenja, zrakoplovno-
-sport­skom letjelicom može upravljati učenik koji se osposobljava za stjecanje
dozvole pilota zrakoplovno-sportske letjelice ili kandidat koji se osposobljava
za stjecanje posebnih ovlasti.

Uvjeti za osposobljivanje

Članak 26.

(1) Osoba koja se osposobljiva za pilota zrakoplovno-sport­ske letjelice
mora:

1. biti stara najmanje 15 godina, s tim da maloljetne osobe tj. osobe
mlađe od 18 godina koje se žele osposobljivati za stjecanje dozvole pilota
zrakoplovno-sportske letjelice moraju imati ovjerenu pismenu suglasnost
roditelja ili skrbnika;

2. posjedovati dokaz o
zdravstvenoj sposobnosti u skladu s uvjetima koji su propisani za vozača
motornih vozila prema Zakonu o sigurnosti prometa na cestama ili svjedodžbu o
zdravstvenoj sposobnosti prema Pravilniku o utvrđivanju zdravstvene sposobnosti
zrakoplovnog osoblja i uvjetima kojima mora udovoljavati zdravstvena ustanova
koja obavlja liječničke preglede zrakoplovnog osoblja;

3. biti upisana u knjigu
evidencije učenika pri ovlaštenoj organizaciji.

(2) Osposobljivanje za pilote
zrakoplovno-sportskih letjelica mora se izvoditi po programu osposobljavanja za
letenje zrako­plov­no-sportskom letjelicom kojeg odobrava Uprava.

(3) Program osposobljivanja
mora biti izrađen u skladu s preporučenim međunarodnim normama i osiguravati
jednak nivo osposobljivanja i sigurnosti.

(4) Osposobljivanje pilota
zrakoplovno-sportskih letjelica, za određenu zrakoplovno-sportsku letjelicu, može
obavljati ovlašteni učitelj letenja.

Ispit za stjecanje dozvole

Članak 27.

(1) Ispit za stjecanje dozvole zrakoplovno-sportske letjelice može
polagati osoba koja uz prijavu za polaganje ispita dostavi sljedeće dokaze:

1. dokaz o naletu, u skladu s odobrenim programom osposobljivanja;

a) za pilota ovjesne jedrilice:

– najmanje 60 uspješnih letova i ukupno 10 sati letenja, od čega tri
leta moraju biti u ukupnom trajanju duljem od jednog sata;

– polijetanja s najmanje 5 različitih poletišta.

b) za pilota parajedrilice:

– najmanje 60 uspješnih letova i ukupno 10 sati letenja, od čega tri
leta moraju biti u ukupnom trajanju duljem od dva sata;

– polijetanja s najmanje 5 različitih poletišta.

2. potvrdu organizacije, u kojoj je obavljeno osposobljivanje, o završenoj
teoretskoj i praktičnoj obuci;

3. dokaz o zdravstvenoj sposobnosti.

(2) Ispitu za stjecanje dozvole pilota zrakoplovno-sportske letjelice ne
smije pristupiti osoba mlađa od 16 godina.

Utvrđivanje stručne sposobnosti

Članak 28.

Ispit za stjecanje dozvole pilota zrakoplovno-sportske letjelice ili
posebne ovlasti obavlja se pred ispitnim povjerenstvom kojeg s popisa stručnjaka
imenuje Uprava. Ispitno povjerenstvo sastoji se od najmanje tri člana. Za
praktični dio ispita može biti imenovana samo osoba s ovlaštenjem učitelja
letenja.

Ispiti za stjecanje dozvole

Članak 29.

(1) Ispit za stjecanje dozvole sastoji se od teoretskog i praktičnog
dijela.

(2) Teoretski dio ispita za
stjecanje dozvole pilota zrakoplovno-sportske letjelice obuhvaća:

1. Osnove aerodinamike i
mehanike letenja (teorija letenja);

2. Zrakoplovnu meteorologiju;

3. Konstrukcije i materijale;

4. Postupke u slučaju
opasnosti;

5. Zrakoplovnu medicinu;

6. Zrakoplovne propise.

(3) Provjera teoretskog
znanja obavlja se pismenim putem.

(4) Nakon uspješno položenog
teoretskog dijela ispita kandidat polaže praktični dio ispita. Praktični dio
ispita sastoji se od provjere stručne sposobnosti i vještine za sigurno
upravljanje zrakoplovno-sportskom letjelicom tijekom leta.

(5) Ispit se obavlja u skladu s programom osposobljivanja za pilota
zrakoplovno-sportske letjelice.

Ispiti za stjecanje ovlaštenja

Članak 30.

(1) Pilot zrakoplovno-sportske letjelice može steći sljedeća ovlaštenja:

1. ovlašenje “U”: učitelja letenja zrakoplovno-sportskom letjelicom;

2. ovlašenje “T”: pilota
tandema zrakoplovno-sportske letjelice;

3. ovlašenje “P”: pokusnog
pilota zrakoplovno-sportske letjelice.

(2) Osim ovlaštenja iz stavka (1) pilot zrakoplovno-sportske jedrilice
može steći i posebna ovlaštenja i to:

1. ovlaštenje za polijetanje pomoću uređaja i sredstava za vuču;

2. ovlaštenje za akrobatsko
letenje.

(3) Ovlaštenja se upisuju u
za to predviđene rubrike u dozvoli pilota zrakoplovno-sportske letjelice, a
posebna ovlaštenja u rubrici “primjedbe” na trećoj stranici dozvole.

(4) Za stjecanje ovlaštenja i
posebnih ovlaštenja kandidat mora udovoljavati propisanim uvjetima i položiti
ispit prema odobrenom programu osposobljivanja.

Stjecanje ovlaštenja učitelja zrakoplovno-sportske letjelice

Članak 31.

(1) Kandidat za polaganje ispita za stjecanje ovlaštenja učitelja
letenja zrakoplovno-sportskom letjelicom mora ispunjavati slijedeće uvjete:

1. imati najmanje osamnaest
godina;

2. najmanje dvije godine
posjedovati dozvolu pilota zrakoplovno-sportske letjelice;

3. imati nalet od najmanje
100 sati letenja zrakoplovno-sportskom letjelicom;

4. obaviti polijetanje s
najmanje 10 različitih poletišta;

5. obaviti najmanje 10 različitih
preleta od kojih bar dva moraju biti dulja od 20 km.

(2) Teoretski dio ispita za
stjecanje ovlaštenja učitelja letenja zrakoplovno-sportskom letjelicom obuhvaća:

1. Osnove aerodinamike i
mehanike letenja (teorija letenja);

2. Zrakoplovnu meteorologiju;

3. Postupke u slučaju
opasnosti;

4. Zrakoplovne propise;

5. Zrakoplovnu medicinu;

6. Prvu pomoć;

7. Metodiku nastave.

(3) Praktični dio ispita za
stjecanje ovlaštenja učitelja letenja obuhvaća ispitni let, koji se obavlja
prema programu osposobljivanja za učitelja letenja zrakoplovno-sportskom
letjelicom.

Stjecanje ovlaštenja za pilota tandem zrakoplovno-sportske letjelice

Članak 32

(1) Kandidat za polaganje ispita za stjecanje ovlaštenja za pilota
tandem zrakoplovno-sportske letjelice mora ispunjavati sljedeće uvjete:

1. imati najmanje osamnaest
godina;

2. najmanje dvije godine
posjedovati dozvolu pilota zrako­plov­no-sportske letjelice;

3. imati nalet od najmanje
150 sati letenja zrakoplovno-sport­skom letjelicom;

(2) Teoretski dio ispita za
stjecanje ovlaštenja za pilota tandem zrakoplovno-sportske letjelice obuhvaća:

1. Osnove aerodinamike i
mehanike letenja (teorija letenja);

2. Zrakoplovnu meteorologiju;

3. Postupke u slučaju
opasnosti;

4. Zrakoplovne propise;

5. Zrakoplovnu medicinu;

6. Prvu pomoć.

(3) Praktični dio ispita za pilota tandem zrakoplovno-sportske letjelice
obuhvaća ispitni let, koji se obavlja prema programu osposobljivanja za pilota
tandem zrakoplovno-sportske letjelice.

Stjecanje ovlaštenja pokusnog pilota zrakoplovno-sportske letjelice

Članak 33.

(1) Kandidat za polaganje ispita za stjecanje ovlaštenja pokusnog pilota
zrakoplovno-sportske letjelice mora ispunjavati slje­de­će uvjete:

1. imati najmanje osamnaest
godina;

2. najmanje dvije godine
posjedovati dozvolu pilota zra­koplov­no-sportske letjelice;

3. imati nalet od najmanje
200 sati letenja zrakoplovno-sport­skom letjelicom od čega bar 100 sati letenja
na zrakoplovno-sport­skoj letjelici koja je namijenjena za natjecanje;

3. imati najmanje po 20 sati
letenja na pet različitih tipova zrakoplovno-sportskih letjelica.

(2) Teoretski dio ispita za
stjecanje ovlaštenja pokusnog pilota zrakoplovno-sportske letjelice obuhvaća:

1. Aerodinamiku i mehaniku
letenja (viši nivo);

2. Materijale i konstrukciju
zrakoplovno-sportskih letjelica;

3. Mjerila i metode
ispitivanja;

4. Postupke u slučaju
opasnosti.

(3) Praktični dio ispita za pokusnog pilota obuhvaća ispitni let, koji
se obavlja prema programu osposobljivanja za pokusnog pilota
zrakoplovno-sportske letjelice.

Izdavanje dozvole

Članak 34.

(1) Na zahtjev osobe koja je uspješno položila ispit za stjecanje
dozvole pilota zrakoplovno-sportske letjelice Uprava izdaje dozvolu pilota
zrakoplovno-sportske letjelice.

(2) Uz zahtjev za izdavanje
dozvole podnositelj mora priložiti:

1) dokaz o položenom ispitu;

2) dokaz o zdravstvenoj
sposobnosti.

(3) Dozvola pilota ovjesne
jedrilice se izdaje na obrascu DOZ-OJ. Dozvola pilota parajedrilice se izdaje
na obrascu DOZ-PJ. Obrasci dozvola tiskani su uz ovaj Pravilnik i čine njegov
sastavni dio (prilog br. 4 i prilog br. 5).

Valjanost dozvola i ovlaštenja

Članak 35.

(1) Valjanost dozvole pilota zrakoplovno-sportske letjelice nije ograničena
s tim da pilot zrakoplovno-sportske letjelice mora biti zdravstveno sposoban za
upravljanje zrakoplovno-sportskom letjelicom. Zdravstvenu sposobnost pilot
zrakoplovno-sportske letjelice može dokazati valjanom vozačkom dozvolom ili
valjanom dozvolom pilota zrakoplova višeg nivoa.

(2) Ovlaštenje i posebno ovlaštenje se izdaje, odnosno valjanost ovlaštenja
se produljuje za razdoblje koje ne može biti dulje od četiri godine.
Podnositelj zahtjeva uz zahtjev mora priložiti:

1. dokaz o naletu zrakoplovno-sportskom letjelicom, u vrijeme valjanosti
ovlaštenja, od najmanje 40 sati s tim da svake kalendarske godine mora imati
nalet od najmanje 10 sati;

2. potvrdu da je obavio obnavljanje teoretskih znanja koje svake godine
organizira ovlaštena organizacija za osposobljivanje pilota
zrakoplovno-sportskih letjelica;

3. dokaz o zdravstvenoj sposobnosti.

Evidencija dozvola i ovlaštenja

Članak 36.

(1) Evidenciju izdanih dozvola, ovlaštenja i posebnih ovlašte­nja, te
produljivanje valjanosti ovlaštenja vodi Uprava.

(2) Uprava na primjeren način objavljuje popis imatelja doz­vola pilota
zrakoplovno-sportskih jedrilica s pripadajućim ovlašte­njima i posebnim ovlaštenjima.

Knjižica letenja

Članak 37.

(1) Pilot zrakoplovno-sportske letjelice i učenik za pilota
zrakoplovno-sportske letjelice upisuje svoje letenje zrakoplovno-sportskom
letjelicom u knjižicu letenja zrakoplovno-sportskom letjelicom.

(2) Za vjerodostojnost upisa
letenja u knjižicu letenja odgovoran je pilot zrakoplovno-sportske letjelice
odnosno učitelj letenja.

(3) Učeniku za pilota
zrakoplovno-sportske letjelice upisani na­let mora potvrditi učitelj letenja
zrakoplovno-sportskom letjelicom.

(4) Knjižicu letenja izdaje
Uprava.

Osposobljivanje

Članak 38.

(1) Osposobljivanje kandidata za stjecanje
dozvola pilota zrakoplovno-sportskih letjelica provodi se prema odobrenim
programima osposobljivanja u ovlaštenim organizacijama koje ispunjavaju
propisane uvjete.

(2) Osposobljivanje kandidata za stjecanje
dozvole pilota zrakoplovno-sportskih letjelica provode ovlašteni učitelji
letenja.

(3) Organizacijama za osposobljivanje i učiteljima letenja ovlaštenja
izdaje Uprava.

Priznavanje inozemnih dozvola

Članak 39.

(1) Zrakoplovno-sportskom letjelicom u
Republici Hrvatskoj smiju, uz uvjet reciprociteta, upravljati strani državljani:

1. imatelji
valjanih dozvola pilota zrakoplovno-sportske letjelice, koje im je izdalo nadležno
tijelo države iz koje dolaze;

2. imatelji
sportske dozvole Međunarodnog aeronautičkog saveza (FAI);

3. imatelji dokaza
o međunarodnoj osposobljenosti pilota zrakoplovno-sportske letjelice (IPPI)
kojeg izdaje Međunarodni aeronautički savez (FAI);

4. druge
punoljetne osobe pod nadzorom učitelja letenja.

(2) Učitelji
letenja, koji su strani državljani, smiju provoditi osposobljivanje kandidata
za stjecanje dozvole pilota zrakoplovno-sportske letjelice u Republici
Hrvatskoj ukoliko pribave posebno dopuštenje Uprave.

(3) Hrvatskom državljaninu,
na temelju važeće dozvole pilota zrakoplovno-sportske letjelice ili potvrde o
osposobljenosti za pilota zrakoplovno-sportske letjelice izdane u inozemstvu,
Uprava može izdati hrvatsku dozvolu pilota zrakoplovno-sportske letjelice.

Zdravstvena sposobnost

Članak 40.

Preglede radi utvrđivanja zdravstvene sposobnostikandidata za
stjecanje dozvola pilota zrakoplovno-sportske letjelice obavljaju zdravstvene
organizacije ovlaštene za preglede vozača motornih vozila u skladu s odredbama
Zakona o sigurnosti prometa na cestama odnosno organizacije ovlaštene prema
Pravilniku o utvrđivanju zdravstvene sposobnosti zrakoplovnog osoblja i
uvjetima kojima mora udovoljavati zdravstvena ustanova koja obavlja liječničke
preglede zrakoplovnog osoblja.

VII. ISTRAŽIVANJE NESREĆA, NEZGODA I IZVJEŠĆIVANJE

Istraživanje nesreća i ozbiljnijih nezgoda

Članak 41.

(1) Nesreće i ozbiljnije nezgode zrakoplovno-sportskih letjelica istražuje
Povjerenstvo za istraživanje nesreća koje, posebno za svaku nesreću, imenuje
ministar pomorstva, prometa i veza s popisa zrakoplovnih stručnjaka.

(2) Istraživanje se obavlja u skladu s propisima o istraživanju
zrakoplovnih nesreća i ozbiljnijih nezgoda koje vrijede za zrakoplove.

Izvješćivanje o ugrožavanju sigurnosti i nesrećama

Članak 42.

Izvješćivanje o ugrožavanju sigurnosti i nesrećama u kojima su
sudjelovale zrakoplovno-sportske letjelice obavlja se po postupku i na način
propisan Pravilnikom o letenju zrakoplova za izvješćivanje o ugrožavanju
sigurnosti zrakoplova i nesrećama zrakoplova.

VIII. KAZNENE ODREDBE

Članak 43.

(1) novčanom kaznom od 3.000 do 5.000 kuna kaznit će se za prekršaj
pravna ili fizička osoba, ako:

1. proizvodi zrakoplovno-sportsku letjelicu a da nema važeću potvrdu o
udovoljavanju uvjetima (članak 4. stavak 2.);

2. proizvodi ili upotrebljava zrakoplovno-sportsku letjelicu za koju
nisu obavljena ispitivanja (članak 6. stavak 1.);

3. obavlja ispitivanje zrakoplovno zrakoplovno-sportske let­je­lice bez
propisnog ovlaštenja (članak 6. stavak 2.);

4. nakon uspješno obavljenog ispitivanja ne izda izjavu o prilagođenosti
kojom potvrđuje da je zrakoplovno-sportska letjelica sposobna za sigurno
letenje (članak 7. stavak 1.);

5. obavlja tehničke preglede zrakoplovno-sportske letjelice suprotno
naputku za tehničke preglede zrakoplovno-sportskih letjelica (članak 8. stavak
3.);

6. za svaku zrakoplovno-sportsku letjelicu ne izda naputak za letenje i
održavanje (članak 11. stavak 1.);

7. upotrebljava zrakoplovno-sportsku letjelicu ili omogućava njenu
uporabu suprotno namjeni zrakoplovno-sportske letjelice (članak 12. stavak 1.);

8. obavlja veće popravke i preinake na zrakoplovno-sportskoj letjelici
bez propisanog ovlaštenja (članak 13. stavak 2.);

9. upotrebljava zrakoplovno-sportsku letjelicu za tandem letenje koja na
vidljivom mjestu nema istaknutu obavijest o uporabi zrakoplovno-sportske
letjelice (članak 17. stavak 4.);

10. nema potvrdu o ispravnosti zrakoplovno-sportske letjelice (članak 9.
i članak 48. stavak 3.)

(2) Za prekršaj iz stavka 1. ovoga članka kaznit će se novčanom kaznom
od 1.500 do 3.000 kuna i odgovorna osoba u pravnoj osobi.

Članak 44.

Novčanom kaznom od 1.500 do 2.500 kuna kaznit će se za prekršaj osoba
ako:

1. ne leti zrakoplovno-sportskom letjelicom prema pravilima vizualnog
dnevnog letenja (članak 16. stavak 2. točka 1.);

2. leti zrakoplovno-sportskom letjelicom izvan nekontroliranog zračnog
prostora klase G (članak 16. stavak 2. točka 2.);

3. leti zrakoplovno-sportskom letjelicom u zoni aerodroma koja se nalaze
u nekontroliranom zračnom prostoru klase G bez suglasnosti operatora aerodroma
(članak 16. stavak 2. točka 3.);

4. leti zrakoplovno-sportskom letjelicom u kontroliranom zračnom
prostoru klase E a nema posebno odobrenje Hrvatske kontrole zračne plovidbe (članak
16. stavak 2. točka 4.);

5. leti zrakoplovno-sportskom
letjelicom u nekontroliranom zračnom prostoru klase G, koji je u skladu sa
zakonom proglašen zabranjenom zonom (članak 18. stavak. 1. točka 1.);

6. leti u uvjetno zabranjenim
zonama u kojima je privremeno zabranjeno letenje (članak 18. stavak 2.);

7. poleti pomoću uređaja i
sredstava za vuču (vitla, čamca, motornog vozila, aerozaprege dr.), a nema
odgovarajuću dozvolu i posebno ovlaštenje za vuču (članak 21. stavak 2.)

8. izvodi akrobacije
zrakoplovno-sportskom letjelicom suprotno odredbama ovoga Pravilnika (članak
24.);

9. je strani državljanin i
leti bez dozvole priznate u skladu s odredbama ovoga Pravilnika (članak 39.
stavak 1.);

10. je strani državljanin i
provodi osposobljivanje kandidata za stjecanje dozvole pilota
zrakoplovno-sportske letjelice, a nema posebno dopuštenje Uprave (članak 39.
stavak 2.).

Članak 45.

Novčanom kaznom od 1.000 do 2.000 kaznit će se za prekršaj rukovoditelj
letenja, ako:

1. obavlja dužnosti rukovoditelja letenja, a ne posjeduje važeću dozvolu
pilota zrakoplovno-sportske letjelice i ovlaštenje učitelja letenja (članak 23.
stavak 1.);

2. prije početka letenja ne provjeri meteorološku situaciju i situaciju
na poletištu (članak 23. stavak 2. točka 1.);

3. kod
osposobljivanja ne provjeri da li su učenici za pilote zrakoplovno-sportske
letjelice upisani u evidenciju učenika i da li su opremljeni propisanom opremom
(članak 23. stavak 2. točka 3);

4. kod osposobljavanja ne da potrebna pojašnjenja, naputke i zadatke učenicima
za pilote zrakoplovno-sportske letjelice u skladu s odobrenim programom osposobljivanja
i ne nadgleda letenje zrakoplovno sportskih letjelica (članak 23. stavak 2. točka
4.);

5. ne poduzme odgovarajuće mjere s ciljem održavanja reda i discipline
na poletištu i sletištu (članak 23. stavak 2. točka 5.);

6. prije početka letenja, vizualnim pregledom, ne provjeri ispravnost
zrakoplovno-sportske letjelice i identifikacijsku naljepnicu (članak 22. stavak
2. točka 6.);

7. ne zabrani uporabu
zrakoplovno-sportske letjelice ili opreme koja nije ispravna (članak 23. stavak
2. točka 7.);

8. ne zabrani letenje
zrakoplovno-sportskom letjelicom osobi za koju ocjeni da nije duševno i
tjelesno sposobna letjeti, osobi koja je pod utjecajem alkohola, droga ili
drugih psihoaktivnih sred­stava, osobi koja ne ispunjava uvjete za sigurno
letenje, osobi koja krši pravila letenja ili drugačije ugrožava sigurnost
letenja (članak 23. stavak 2. točke 8. a), b) i c));

Članak 46.

Novčanom kaznom od 1.000 do
2.000 kaznit će se za prekršaj osoba, ako:

1. upotrebljava
zrakoplovno-sportsku letjelicu bez valjane izjave o prilagođenosti, potvrde o
ispravnosti ili atesta tipa u skladu s ovim Pravilnikom (članci 7., 9. i 10.);

2. ne obavi tehnički pregled
zrakoplovno-sportske letjelice u skladu s rokovima utvrđenim ovim Pravilnikom (članak
8. stavci 4. i 5.).

3. leti zrakoplovno-sportskom
letjelicom i održava je na način koji znatno odstupa od načina koji je propisao
proizvođač u naputku za letenje i održavanje (članak 11.);

4. upotrebljava
zrakoplovno-sportsku letjelicu suprotno namjeni zrakoplovno-sportske letjelice
(članak 12.);

5. upotrebljava
zrakoplovno-sportsku letjelicu koja nije osigurana od odgovornosti za štete
koje zrakoplovno-sportska letjelica može nanijeti trećim osobama (članak 14.)

6. ne leti u skladu s
propisanom visinom (članak 17.);

7. postupi suprotno odredbama
u svezi ograničenja letenja (članak 18. stavci 1., 2. i 3.);

8. postupi suprotno odredbama
koje vrijede u svezi polijetanja zrakoplovno-sportskih letjelica (članak 19.
stavak 1.);

9. postupi suprotno odredbama
koje vrijede kod mimoilaženja zrakoplovno-sportskih letjelica (članak 19.
stavak 2.);

10. postupi suprotno
odredbama koje vrijede kod pretjecanja zrakoplovno-sportskih letjelica (članak
19. stavak 3.);

11. postupi suprotno
odredbama koje vrijede kod križanja smjerova zrakoplovno-sportskih letjelica (članak
19. stavak 4.);

12. postupi suprotno
odredbama koje vrijede za letenje u istom termičkom stupu zrakoplovno-sportskih
letjelica (članak 19. stavak 5.);

13. postupi suprotno
odredbama koje vrijede u svezi slijetanja zrakoplovno-sportskih letjelica (članak
19. stavak 6.).

Članak 47.

Novčanom kaznom od 500 do
1.000 kaznit će se za prekršaj osoba, ako:

1. amaterski gradi
zrakoplovno-sportsku letjelicu suprotno propisanim uvjetima (članak 5. stavak
2.);

2. uporabi amaterski građenu
zrakoplovno-sportsku letjelicu suprotno propisanom ograničenju (članak 5.
stavak 3.);

3. poleti s mjesta s kojeg
nije dopušteno polijetanje odnosno sleti na mjesto na koje nije dopušteno
slijetanje zrakoplovno-sportskih letjelica (članak 15);

4. tijekom leta na
zrakoplovno-sportskoj letjelici ne nosi odgovarajuću zaštitnu kacigu (članak
20. stavak 1.);

5. leti na visinama većim od 150 metara iznad tla, a nema odgovarajući
padobran za spašavanje (članak 20. stavak 2.);

6. kao ovlašteni učitelj, tijekom praktičnog osposobljivanja nema
radiokomunikaciju s učenikom u skladu s programom osposobljivanja (članak 20.
stavak 3.);

7. tijekom izvođenja preleta nema visinomjer (članak 20. stavak 4.).

IX. TROŠKOVI POJEDINIH POSTUPAKA

Plaćanje naknade

Članak 48.

(1) Za ispitivanja zrakoplovno-sportske letjelice, obavljanje tehničkog
pregleda, priznavanje inozemnog atesta, upisa u evidenciju poletišta odnosno
sletišta, provođenje ispita za stjecanje dozvola pilota zrakoplovno-sportske
letjelice, za provođenje ispita za stjecanje ovlaštenja i posebnih ovlaštenja,
za izdavanje dozvola, ovlaštenja i posebnih ovlaštenja te drugih radnji koje na
zahtjev stranke provodi Uprava odnosno ovlaštena osoba u skladu s od­red­bama
ovoga Pravilnika plaća se naknada.

(2) Visine naknada iz stavka 1. ovoga članka posebnim propisom utvrđuje
Ministar pomorstva, prometa i veza.

(3) Podnositelj zahtjeva dužan je uz zahtjev za izdavanje određenog
dokumenta ili predložene radnje priložiti dokaz o uplati naknade.

X. PRIJELAZNE I ZAVRŠNE ODREDBE

Članak 49.

(1) Proizvođači zrakoplovno-sportskih letjelica moraju pribaviti potvrdu
o udovoljavanju uvjetima izdanu u skladu s Pravilnikom o uvjetima kojima mora
udovoljavati pravna osoba koja obavlja gradnju i preinaku zrakoplova i
zrakoplovnog uređaja u roku od šest mjeseci od dana stupanja na snagu ovoga
Pravilnika.

(2) Naputak za tehničke
preglede zrakoplovno-sportskih let­je­lica donijet će Uprava u roku od tri
mjeseca od dana stupanja na snagu ovoga Pravilnika.

(3) Državljani Republike
Hrvatske i domaće pravne osobe, vlasnici odnosno korisnici
zrakoplovno-sportskih letjelica, moraju za svaku zrakoplovno-sportsku letjelicu
koju koriste imati potvrdu o ispravnosti zrakoplovno-sportske letjelice.
Potvrdu o ispravnosti zrakoplovno-sportske letjelice moraju ishoditi u roku od
dvanaest mjeseci od dana stupanja na snagu ovoga Pravilnika.

(4) Za poletišta i sletišta
koja se upotrebljavaju za polijetanje i slijetanje zrakoplovno-sportskih
letjelica mora se ishoditi odobrenje za uporabu u roku od devet mjeseci od dana
stupanja na snagu ovoga Pravilnika.

(5) Organizacije koje se bave
osposobljivanjem za stjecanje dozvola pilota zrakoplovno-sportskih letjelica
moraju ishoditi ovlaštenje u roku od šest mjeseci od dana stupanja na snagu
ovoga Pravilnika. Organizacije koje se bave osposobljivanjem za stjecanje ovlaštenja
za osposobljivanje moraju, osim uvjeta propisanih ovim Pravilnikom do stupanja
na snagu propisa o uvjetima kojima moraju udovoljavati pravne osobe koje
obavljaju stručno osposobljavanje zrakoplovnog osoblja, udovoljavati i uvjetima
iz Pravilnika o uvjetima kojima mora udovoljavati škola ili školski centar za
obuku zrakoplovnog osoblja (»Narodne novine« broj 132/98).

(6) Na zahtjev imatelja dozvole pilota zrakoplovno-sportske letjelice
koja je stečena prije stupanja na snagu ovoga Pravilnika izdat će se dozvola s
odgovarajućim ovlaštenjima i posebnim ovlaštenjima u roku od dvanaest mjeseci
od dana stupanja na snagu ovoga Pravilnika.

(7) Danom stupanja na snagu ovoga Pravilnika prestaju vrijediti odredbe
koje se odnose na uvjete i način uporabe ovjesne jedrilice i parajedrilice iz
Pravilnika o zmajarstvu (»Narodne novine« broj 132/98).

Članak 50.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 011-01/01-02/30
Urbroj: 530-01-01-1
Zagreb, 28. svibnja 2001.

Ministar
pomorstva, prometa i veza
**mr. sc. Alojz Tušek, dipl. ing.,** v. r.

![](dodatni/360166.gif)
![](dodatni/360167.gif)
![](dodatni/360168.gif)
![](dodatni/360169.gif)
![](dodatni/360170.gif)

Pravilnik, NN 52/2001-839
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)